Bettinu Wunsch , hestakonu með meiru sem hefur mætt með hestvagn fyrir börn í Jólaþorpið í Hafnarfirði síðastliðinn fimm ár , brá í brún þegar hún fékk fréttir í gær þess efnis að nú yrðu takmörk sett á veru hennar í þorpinu . Fleirum var brugðið en Bettinu og hefur fjöldi fólks tekið upp hanskann fyrir hana . Ástæða takmörkunarinnar er að sögn Bettinu sú að Veganbúðin , sem er í Strandgötu þar sem Bettina og hestarnir aka venjulega framhjá , er mótfallin því að Bettina aki um með hestana á meðan búðin er opin . Veganlífsstíll , eða á góðri íslensku grænkeralífsstíll , er mótfallinn því að dýr séu notuð manninum til hagsbóta . Grænkerar velja að neyta ekki dýraafurða eða nota þær í öðrum tilgangi og eru margir hverjir andstæðir dýrahaldi eða notkun mannfólks á dýrum . „ Veganbúðin hélt fund með Jólaþorpinu í gær og eftir það fékk ég fréttirnar , “ segir Bettina . Hestvagninn í jólabúning og Bettina heldur sjálf um taumana . Ljósmynd / Hestvagnar á Íslandi Ætlar samt að mæta Bettina var þó á leiðinni í bæinn þegar blaðamaður náði tali af henni . „ Ég ætla að mæta í Jólaþorpið á eftir en ég á ekki að keyra áður en Veganbúðinni er lokað . Ég ætla nú samt að vera mætt með hestana vegna þess að fólki finnst gaman að sjá þá . “ Bettina segir augljóst að Jólaþorpið tapi á því ef hún mætir ekki á svæðið . „ Jólaþorpið sjálft er að biðja mig að mæta því þau vita náttúrlega að þau tapa miklu á því ef ég mæti ekki því þetta er það vinsælt . Þau vilja að ég mæti en ég á ekki að keyra fyrr en Veganbúðin er lokuð . “ Átta búðir sendu tölvupóst til stuðnings Bettinu Bettina segir sárast að einhverjir telji að um dýraníð sé að ræða . „ Eitt það leiðinlegasta sem hægt er að segja um mig er að ég fari illa með dýrin . Þá segi ég hingað og ekki lengra því það er nokkuð sem ég þoli ekki , það er alveg á hreinu . Ég myndi ekki standa í þessu ef þetta færi illa með hestana mína . “ Ljósmynd / Hestvagnar á Íslandi Fjöldi fólks hefur tekið upp hanskann fyrir Bettinu , þar á meðal aðrir verslunareigendur á Strandgötu , en átta verslanir þar hafa sent Jólaþorpinu tölvupóst til stuðnings Bettinu , sem er orðlaus yfir því . „ Ég þekki ekki allt fólkið sem hefur stutt mig . Mér finnst það æðislegt , ég sat bara heima og felldi tár yfir því í gær , “ segir Bettina og hlær . „ Ég veit að það er fullt af fólki sem kemur ár eftir ár og þekkir hrossin mín svo mér finnst þetta bara magnað . “